Erik Fjeld

Erik Fjeld (født 8. september 1870, død 6. november 1955) var en norsk arkitekt.

Fjeld var sønn av byggmester Johan Christoffer Fjeld (1842–1918) og vokste opp i Kragerø. Han ble utdannet ved Christiania tekniske Skole og ble uteksaminert som arkitekt og bygningsingeniør i 1892. I sin tid på skolen tegnet han et emblem som ble brukt som skolens fane inntil 1920-årene.

Fjeld var aktiv som arkitekt i Kristiania under høykonjunkturen i 1890-årene, og fikk oppført en rekke bygårder. I tillegg var han fra 1893 ansatt som tegnelærer ved den kommunale aftenskolen i Kragerø, og fra 1895 var han assistent ved Stadsingeniørens kontor i samme by. Fra 1900 var han stadsingeniør, og han fungerte i den forbindelse som byens brannsjef, bygningssjef og oppmålings- og reguleringssjef. Fra slutten av 1890-årene fikk han oppført en rekke bygg i Kragerø, deriblant «banken, meieriet og badet», som det ble sagt i Kragerø. Fjeld satte et visst preg på Kragerø og omgivelsene som fortsatt kan observeres, skjønt enkelte av hans bygninger er revet siden. For øvrig hersker det uklarhet omkring opphavet til enkelte av byens bygninger, som kan være formgitt av Fjeld. Mot slutten av sin tid i Kragerø tegnet Fjeld særlig villaer for byens borgerskap. Han tok permisjon fra stillingen som stadsingeniør i 1919 og arbeidet for forsikringsselskapet Norske Alliance i Kristiania som inspektør. I 1923 sa han fra seg stadsingeniørstillingen og tok med familien tilbake til Kristiania. Hans arkitektvirke etter dette og til han gikk av for adersgrensen i 1940, synes begrenset. Av større verker kjennes bare synagogen i Calmeyers gate.

Fjelds bygninger er preget av varianter av historisme. Fjeld skal ha vært lite begeistret for funksjonalismen.

Bygninger i utvalg 
 Bygårder, Schweigaards gate 82 og 86, Oslo (1894)
 Bygård, Markveien 3, Oslo (1895)
 Bygård, Steenstrups gate 23, Oslo (1896)
 Bygård, Dovregata 3, Oslo (1896)
 Bygård, Krumgata 2, Oslo (1897)
 Bygård, Christies gate 20, Oslo (1898–99)
 Villa Marienlyst, Kragerø (1898–1903; omb. til sykehus 1914; revet i 1970-årene)
 Bankbygg for Kragerø sparebank (1899–1901)
 Kragerø meieri (1900–01)
 Kragerø bad (1901–02; revet 1967)
 Sporthytte for konsul Henrich B. Biørn i Jysereidskogen i Drangedal (1902; brent av tyskerne under krigen)
 Butikk for gullsmed A. Houen, Storgata 10, Kragerø (1902; senere brukt til andre butikker)
 Kalstadkilens bedehus, Kragerø (1907; revet)
 Konsul Parkers Biografbygning, Kirkegata 7, Kragerø (1908–09; senere bl.a. lokaler for Kragerø Blad Vestmar)
 Murfløy på Victoria hotell, P. A. Heuchs gate 31, Kragerø (1911–12)
 Villa for skipsfører Anders Stavnes, Kragerø (1911–12)
 Furulund tuberkulosehjem, Kragerø (1911–12; innviet 1913)
 Villa for banksjef Anders Neumann Mürer, Løkkebakken 30, Kragerø (1911)
 Gravkapell og klokketårn på Kragerø kirkegård, Kalstad i Kragerø (1913)
 Vestmar folkehøgskule, Neslandsvatn (1913–14, nedbrent 1958)
 Villa for Lars Midgaard, Rørvik, Kragerø (1913–14)
 Villa for skipsreder K.E. Sandaas, Løkken, Kragerø (ca. 1916–17)
 Sosialt boligprosjekt, Høyåsen, Kragerø (et slagshagebyprosjekt med typehus, hvorav bare noen få ble fullført) (1915–17)
 Seilerhytta, klubbhytte for Kragerø Seilforening, Gamle Portør (1917; flyttet etter krigen)
 Folkets hus, Parkveien 2, Kragerø (1918–19)
 Synagoge i Calmeyers gate 15B, Oslo (1920–21; i dag Jødisk Museum)
 Villa for Jens Dagestad, Lislelund, Kragerø (1936)

Referanser

Kilder 
 
 Geir Tandberg Steigan: Erik Fjeld (Arkitekturhistorie.no)

Norske arkitekter